CELEX: 62015TN0436
Language: fi
Date: 2015-08-04 00:00:00
Title: Asia T-436/15: Kanne 4.8.2015 – Consorzio Vivaisti viticoli pugliesi ja Negro v. komissio

5.10.2015   
            
            
               FI
            
            
               Euroopan unionin virallinen lehti
            
            
               C 328/20
            
         Kanne 4.8.2015 – Consorzio Vivaisti viticoli pugliesi ja Negro v. komissio
   (Asia T-436/15)
   (2015/C 328/21)
   Oikeudenkäyntikieli: italia
   
      Asianosaiset
   
   
      Kantajat: Consorzio Vivaisti viticoli pugliesi (Otranto, Italia); Negro Daniele (Otranto) (edustajat: asianajajat V. Pellegrino ja A. Micolani)
   
      Vastaaja: Euroopan komissio
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               ensiksikin lykkäämään SEUT 278 artiklan perusteella [riidanalaisen] toimenpiteen täytäntöönpanoa kantajien osalta;
            
         
               —
            
            
               vahvistamaan ja toteamaan, että komission täytäntöönpanopäätös nro 2015/789 ja etenkin sen 9 artikla sekä liite I ovat lainvastaisia, koska niissä luokitellaan Vitis-laji kasviksi, jonka tiedetään olevan alttiita Xylella fastidiosan eurooppalaisille ja Euroopan ulkopuolisille isolaateille ja koska niissä näin ollen kielletään niiden käsittely unionissa rajatun alueen sisällä tai ulkopuolella, ja tästä syystä kumoamaan sen kantajia koskevilta osiltaan;
            
         
               —
            
            
               velvoittamaan vastaajan korvaamaan oikeudenkäyntikulut;
            
         
               —
            
            
               velvoittaa vastaajan toteuttamaan aiheellisiksi katsomansa toimenpiteet, myös asian tutkinnasta ja EFSA:ssa aiheutuneen kulut.
            
         
      Oikeudelliset perusteet ja pääasialliset perustelut
   
   Kanteensa tueksi kantajat vetoavat suhteellisuusperiaatteen loukkaamiseen ja SEU 5 artiklan sekä SEUT 296 artiklan rikkomiseen, olennaisten menettelymääräysten rikkomiseen siten, ettei perusteluja ole esitetty ja/tai ne ovat virheellisiä, sekä harkintavallan väärinkäyttöön, koska tosiseikkoja ja oikeudellisia seikkoja koskeneet oletukset olivat vääriä; tutkinta oli puutteellinen ja ristiriitainen.
   Kantajat täsmentävät, että kanteen lähtökohtana on Barin CNR:n (Consiglio Nazionale delle Ricerche) tutkijoiden tekemät tutkimukset, joissa tehdyissä havainnoissa, analyyseissä ja laboratoriokokeissa on osoitettu, että
   
               —
            
            
               Salentossa eristetty bakteeri eroaa alalajinsa ja kantansa osalta bakteerista, joka tunnetusti aiheuttaa Vitis-lajin kasvipatologian Euroopan ulkopuolisilla mantereilla;
            
         
               —
            
            
               Leccen maakunnassa vuodesta 2013 viljellyissä viiniköynnöslajikkeissa ei ole ilmennyt minkäänlaisia oireita Piercen taudista eikä muusta patologisesta kuivuudesta;
            
         
               —
            
            
               Tuona samana aikana näissä samoissa viiniköynnöslajikkeissa ei ole havaittu minkäänlaisia merkkejä bakteereista myöskään läheisillä vyöhykkeillä, jotka ovat suorassa yhteydessä tartunnan saaneisiin oliivipuihin:
            
         
               —
            
            
               Vitis-lajia koskevissa laboratoriokokeissa (jotka toimitettiin istuttamalla ja/tai asettamalla yhteyteen taudinaiheuttajan kanssa) saatiin kaikissa negatiiviset tulokset sekä infektion kehittymisen että kyseisen bakteerin asymtomaattisen muodon esiintymisen osalta.
            
         Tämän vuoksi Vitis-lajin sisällyttäminen mainittujen kasvien joukkoon on kantajien mukaan selvästi lainvastaista, sillä siinä ei ole otettu huomioon tutkimuksia, joiden tulosten mukaan kyseinen laji on tietyllä tavalla immuuni tartuntavyöhykkeellä levinneelle bakteerille.
   Riidanalainen toimenpide on myöskin ristiriitainen, kun otetaan huomioon, että EFSA:n 26.11.2013 antaman ensimmäisen lausunnon, jossa Xylella fastidiosan esiintymisen todettiin olevan vähäistä Salentossa, jälkeen komissio ei vuonna 2014 tekemissään edeltävissä päätöksissä nro 87 ja nro 497 ollut sisällyttänyt Vitis-lajia alttiisiin kasveihin, ja tämän jälkeen kuitenkin yllättävästi teki niin kieltäen sen käsittelyn, vaikka EFSA:n ja Italian viranomaisten tekemät perusteelliset olivat osoittaneet, että kyseinen laji oli immuuni Salentossa eristetylle bakteerille.